KIRJALLINEN KYSYMYS P-0179/02

esittäjä(t): Geoffrey Van Orden (PPE-DE) komissiolle

(29. tammikuuta 2002)

Aihe: Kypros

Kuinka paljon Kyprokselle on myönnetty rahallista avustusta ennen EU:hun liittymistä?

Mitä osia tästä avusta on käytetty Pohjois-Kyproksen tukemiseen? Onko Pohjois-Kyprokselle varattu minkäänlaista tukea, mikäli Kyproksen kysymys ratkaistaan?

Günter Verheugenin komission puolesta antama vastaus

(15. maaliskuuta 2002)

Neljännen rahoituspöytäkirjan voimassaolon päätyttyä vuoden 1999 lopussa neuvosto antoi asetuksen (EY) N:o 555/2000 Kyproksen tasavallan ja Maltan tasavallan liittymistä valmistelevan

strategian mukaisten toimien toteuttamisesta. Sitä seurasi ensimmäinen Kyprosta koskenut liittymiskumppanuus toukokuussa 2000. Kyprokselle vuosiksi 20002004 varattu liittymistä valmisteleva talousarvio on yhteensä 57 miljoonaa euroa. Näillä liittymistä valmistelevilla varoilla rahoitetaan ensisijaisia yhteistyöhankkeita ja toimia liittymiseen valmistautumiseksi. Kolmannes varoista on tarkoitus käyttää Kyproksen kahden eri yhteisön välisiin hankkeisiin (toimiin, joilla edistetään sovintoa kahden eri yhteisön välillä).

Vuonna 2000 liittymistä valmistelevat määrärahat (9 miljoonaa euroa) varattiin tukemaan toimia seuraavilla aloilla: verotus, tulli, Schengenin tietojärjestelmä, hallinnollinen yhteistyö, kahden eri yhteisön väliset hankkeet ja osallistuminen Euroopan yhteisön koulutusohjelmiin (Sokrates, Leonardo, Nuoriso).

Tärkeimpiin vuoden 2001 määrärahoilla (11,5 miljoonaa euroa) toteuttaviin hankkeisiin kuuluvat seuraavat toimet: kahden eri yhteisön väliset hankkeet, arvonlisäverotuksen ja tullien yhdenmukaistaminen, valtion laboratorioiden tason nostaminen, kaupunkien jätevesien käsittely ja osallistuminen yhteisön ohjelmiin. Näiden hankkeiden täytäntöönpanon on määrä alkaa vuoden 2002 aikana.

Kuten edellä on mainittu, vuosien 2000 ja 2001 talousarvioista rahoitetaan useita kahden eri yhteisön välisiä hankkeita. Unioni myöntää 6,3 miljoonaa euroa kaupunkien elvyttämiseen ja historiallisten kohteiden säilyttämiseen osana Nicosiaa koskevaa kokonaissuunnitelmaa. Tällä suunnitelmalla pyritään säilyttämään tämän muurien ympäröimän kaupungin kulttuurihistoriallinen perintö, antamaan uusi sysäys yksityisille investoinneille ja kehittämään kaupungin yhteiskuntarakennetta. Yhteisön hankkeen toteutuksesta vastaa Yhdistyneiden kansakuntien kehitysohjelman toimeenpanovirasto UNOPS (United Nations Office for Project Services), joka on ollut aktiivisesti mukana Nicosiaa koskevassa kokonaissuunnitelmassa vuodesta 1998. Union antaa myös 0,3 miljoonaa euroa tukea ammattiyhdistyksille kyproksenkreikkalaisten ja kyproksenturkkilaisten ammattiyhdistysten suhteiden parantamiseksi ja yhteisten etujen kehittämiseksi Euroopan unioniin liittymisen yhteydessä. Viestintästrategialla (0,2 miljoonaa euroa) pyritään lisäämään suuren yleisön tietoisuutta ja kiinnostusta Euroopan yhteisöä kohtaan sekä kyproksenkreikkalaisen että kyproksenturkkilaisen osan keskuudessa.

Kypros osallistuu nykyisin yhteisön Media II- ja Life II -ohjelmiin, tutkimuksen ja teknologisen kehittämisen viidenteen puiteohjelmaan, Sokrates-, Leonardo- ja Nuoriso-ohjelmiin sekä pienille ja keskisuurille yrityksille suunnattuun kolmanteen monivuotiseen ohjelmaan. Yhteisön oikeudellisten menettelyjen yksinkertaistamiseksi ja siten Kyproksen yhteisön ohjelmiin osallistumisen helpottamiseksi tulevaisuudessa yhteisön ja Kyproksen välillä ollaan laatimassa sopimusta osallistumista koskevista yleisperiaatteista.

Mikäli Kyproksen kaksi eri yhteisöä pääsevät sovintoon keskenään, vuonna 2003 tarvitaan yhteisön lisärahoitusta Kyproksen pohjoisosan auttamiseksi valmistautumaan maan jäsenyyteen saattamalla voimaan ja panemalla täytäntöön yhteisön säännöstö. Tällä avustuksella annetaan alkusysäys myös jälleenrakentamiselle. Jos sovintoratkaisu saavutetaan, komissio ehdottaa asianmukaisen talousarviovälineen käyttämistä tarvittavien varojen mobilisoimiseksi.

Sovintoratkaisu mahdollistaisi myös niiden noin 200 miljoonan euron arvoisten toimenpiteiden valmistelun, jotka komissio määritti asiakirjassaan yhteisestä rahoituskehyksestä liittymisneuvotteluja varten(1), ja joilla pyritään auttamaan Kyproksen pohjoisosaa kuromaan kiinni eroa eteläosan kehitystasoon verrattuna liittymisen jälkeen.

(1) SEC(2002) 102.